KOMISIJOS REGLAMENTAS (EB) Nr. 665/2008
2008 m. liepos 14 d.
kuriuo nustatomos išsamios Tarybos reglamento (EB) Nr. 199/2008 dėl Bendrijos sistemos, skirtos duomenų rinkimui, tvarkymui ir naudojimui žuvininkystės sektoriuje bei paramai mokslinėms rekomendacijoms dėl bendros žuvininkystės politikos, sukūrimo, taikymo taisyklės
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 2008 m. vasario 25 d. Tarybos reglamentą (EB) Nr. 199/2008 dėl Bendrijos sistemos, skirtos duomenų rinkimui, tvarkymui ir naudojimui žuvininkystės sektoriuje bei paramai mokslinėms rekomendacijoms dėl bendros žuvininkystės politikos, sukūrimo (1), ypač į jo 4 straipsnio 4 dalį, 5 straipsnio 3 dalį, 7 straipsnio 1 dalį, 8 straipsnio 7 dalį, 12 straipsnio 2 dalį ir 25 straipsnį,
kadangi:
(1)
Reglamentu (EB) Nr. 199/2008 nustatoma Bendrijos sistema, skirta rinkti, tvarkyti ir naudoti duomenis, kad būtų sukurtas tvirtas mokslinės analizės žuvininkystės sektoriuje pagrindas ir suteikiamos patikimos mokslinės rekomendacijos dėl bendrosios žuvininkystės politikos (toliau - BŽP) įgyvendinimo.
(2)
Duomenų rinkimo bei stebėsenos protokolai ir metodai turėtų atitikti tarptautinių mokslo įstaigų ir regioninių žuvininkystės valdymo organizacijų nustatytus kokybės standartus ir turėtų būti pagrįsti nuo pirmos 2000 m. sukurtos Bendrijos sistemos sukaupta duomenų rinkimo žuvininkystės sektoriuje patirtimi ir Žuvininkystės mokslo, technikos ir ekonomikos komiteto (toliau - ŽMTEK) teikiamomis rekomendacijomis.
(3)
Pagal daugiametę Bendrijos programą valstybėse narėse turėtų būti sukurtos daugiametės duomenų rinkimo, tvarkymo ir naudojimo nacionalinės programos. Šios programos Komisijai turėtų būti pateiktos pakankamai anksti, kad Komisija galėtų laiku priimti kitų metų finansinius sprendimus. Valstybės narės turėtų vengti dvigubo duomenų rinkimo. Jos turėtų teikti nacionalinių programų įgyvendinimo ataskaitas.
(4)
Reikėtų regionų lygmeniu užtikrinti valstybių narių veiksmų koordinavimą ir, jei įmanoma, užduočių pasidalijimą tarp nacionalinių programų.
(5)
Dėl daugiametės Bendrijos programos bus priimtas atskiras Komisijos sprendimas.
(6)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nacionalinių programų turinys
Reglamento (EB) Nr. 199/2008 4 straipsnyje nurodytas daugiametes nacionalines programas sudaro:
a)
planuojami veiksmai pagal daugiametėje Bendrijos programoje nurodytus modulius bei skirsnius ir pagal šiuos regionus:
-
Baltijos jūra (TJTT III b-d rajonai),
-
Šiaurės jūra (TJTT IIIa, IV ir VIId rajonai) ir Arkties vandenyno rytinė dalis (TJTT I ir II rajonai),
-
Šiaurės Atlantas (TJTT V-XIV rajonai ir ŽŠVAO rajonai),
-
Viduržemio ir Juodoji jūros,
-
regionai, kuriuose žvejoja Bendrijos laivai ir žvejybą valdo regioninės žuvininkystės valdymo organizacijos, kuriose Bendrija yra susitariančioji šalis arba stebėtoja;
b)
analitinių ataskaitų elementai, paskirstyti pagal daugiametėje Bendrijos programoje nurodytus modulius bei skirsnius ir pagal šio straipsnio a punkte nurodytus regionus;
c)
išsamus įgyvendintų imčių atrankos strategijų ir taikytų statistinių vertinimų aprašymas, iš kurio būtų galima nustatyti tikslumo lygius ir sąnaudų bei tikslumo santykį;
d)
įrodymai, kad nacionalinės programos tame pačiame regione yra koordinuojamos ir kad atitinkamos valstybės narės yra pasidalijusios tomis užduotimis.
2 straipsnis
Nacionalinių programų teikimas
1. Daugiametės nacionalinės programos elektroniniu būdu Komisijai pateikiamos iki metų prieš daugiametės programos įgyvendinimo laikotarpį kovo 31 d. Pirmasis laikotarpis apima 2009-2010 m. Šio laikotarpio nacionalinės programos pateikiamos iki 2008 m. spalio 15 d.
2. Pateikdamos nacionalines programas, valstybės narės naudojasi:
a)
ŽMTEK atsižvelgiant į techninius ir mokslinius programos aspektus nustatytais modeliais ir gairėmis;
b)
Komisijos atsižvelgiant į finansinius programos aspektus nustatytomis finansinėmis formomis.
3 straipsnis
Nacionalinis koordinavimas ir Komisijos bei valstybių narių tarpusavio koordinavimas
1. Kiekviena valstybė narė paskiria nacionalinį korespondentą, atsakingą už informacijos apie nacionalinių programų rengimą ir įgyvendinimą mainus tarp Komisijos ir valstybių narių.
2. Jeigu nacionalinėje programoje dalyvauja kelios įstaigos, nacionalinis korespondentas atsako už nacionalinės programos koordinavimą. Dėl to kartą per metus sušaukiamas nacionalinio koordinavimo posėdis. Prireikus gali būti sušauktas antras posėdis. Tokius posėdžius rengia nacionalinis korespondentas, o jame dalyvauti gali tik nacionalinėje programoje dalyvaujančių įstaigų atstovai. Tokiuose posėdžiuose gali dalyvauti Komisija.
3. 2 dalyje nurodyto nacionalinio koordinavimo posėdžio ataskaita įtraukiama į Reglamento (EB) Nr. 199/2008 7 straipsnio 1 dalyje nurodytą metinę ataskaitą.
4. Bendrijos finansinė parama 2 dalyje nurodytiems posėdžiams suteikiama tik tuo atveju, jeigu valstybės narės laikosi šio straipsnio reikalavimų.
4 straipsnis
Regioninis koordinavimas
1. Per Reglamento (EB) Nr. 199/2008 5 straipsnio 1 dalyje nurodytus regioninius koordinavimo posėdžius įvertinami nacionalinių programų regioninio koordinavimo aspektai ir, jeigu būtina, teikiamos rekomendacijos, kad būtų užtikrintas geresnis nacionalinių programų integravimas ir valstybių narių užduočių pasidalijimas.
2. Regioninio koordinavimo posėdis Komisijai pritarus dvejiems metams skiria posėdžio pirmininką.
3. Regioninio koordinavimo posėdžiai gali būti šaukiami kartą per metus. Pirmininkui pritarus, Komisija siūlo posėdžio įgaliojimus, apie kuriuos prieš tris savaites iki posėdžio pranešama 3 straipsnio 1 dalyje nurodytiems nacionaliniams korespondentams. Valstybės narės pateikia Komisijai dalyvių sąrašus prieš dvi savaites iki susitikimo.
5 straipsnis
Metinių ataskaitų teikimas
1. Valstybės narės iki kiekvienų metų, einančių po nacionalinės programos įgyvendinimo metų, gegužės 31 d. elektroniniu būdu pateikia Reglamento (EB) Nr. 199/2008 7 straipsnio 1 dalyje nurodytą metinę ataskaitą. Metinę ataskaitą pagal daugiametėje Bendrijos programoje nurodytus modulius bei skirsnius ir pagal 1 straipsnio a punkte nurodytus regionus visų pirma sudaro:
a)
metinio programos įvykdymo pristatymas, nurodant planuotų veiksmų rezultatus;
b)
metinių analitinių ataskaitų elementai.
2. Pateikdamos metinę ataskaitą valstybės narės naudojasi:
a)
ŽMTEK atsižvelgiant į techninius ir mokslinius programos aspektus nustatytais modeliais ir gairėmis;
b)
Komisijos atsižvelgiant į finansinius programos aspektus numatytomis finansinėmis formomis.
6 straipsnis
Bendrijos finansinės pagalbos sumažinimas
1. Reglamento (EB) Nr. 199/2008 8 straipsnio 5 dalies a punkte ir 8 straipsnio 5 dalies b punkte nurodytas Bendrijos finansinės pagalbos sumažinimas yra proporcingas uždelstų savaičių skaičiui, skaičiuojant nuo 2 ir 5 straipsniuose nurodytų terminų. Sumažinimas lygus 2 % visos Bendrijos finansinės pagalbos kiekvienam uždelstam dviejų savaičių laikotarpiui, tačiau negali būti didesnis nei 25 % visų nacionalinės programos metinių išlaidų.
2. Reglamento (EB) Nr. 199/2008 8 straipsnio 5 dalies c punkte nurodytas Bendrijos finansinės pagalbos sumažinimas proporcingas kartų, kai duomenys neperduodami galutiniams naudotojams, skaičiui. Sumažinimas lygus 1 % visos Bendrijos finansinės pagalbos už vieną kartą, kai neperduodami prašomi duomenys, tačiau negali būti didesnis nei 25 % visų nacionalinės programos metinių išlaidų.
3. Kai taikomos 1 ir 2 dalys, didžiausias bendras sumažinimas neviršija 25 % visų nacionalinės programos metinių išlaidų.
7 straipsnis
Jūroje atliekami moksliniai tyrimai
1. Jūroje atliekamų mokslinių tyrimų, atitinkančių Bendrijos finansinės pagalbos teikimo reikalavimus, kaip nurodyta Reglamento (EB) Nr. 199/2008 12 straipsnyje, sąrašas pateikiamas daugiametėje Bendrijos programoje.
2. Atsižvelgdama į ŽMTEK rekomendaciją, Komisija gali atnaujinti 1 dalyje nurodytą sąrašą ir leisti valstybėms narėms keisti jūroje atliekamų mokslinių tyrimų planą.
8 straipsnis
Pirminių duomenų ir metaduomenų tvarkymas
1. Reglamento (EB) Nr. 199/2008 13 straipsnyje nurodytos nacionalinės kompiuterinės duomenų bazės sujungiamos su nacionaliniu kompiuteriniu tinklu, tokiu būdu sudarant sąlygas ekonomiškai efektyviems duomenų ir informacijos mainams valstybėse narėse.
2. Kiekviena valstybė narė turi po vieną centrinę tinklavietę, kuri yra visos su Reglamento (EB) Nr. 199/2008 duomenų rinkimo sistema susijusios informacijos saugykla. Tinklavietė prieinama visiems nacionalinės duomenų rinkimo programos dalyviams.
9 straipsnis
Duomenų užklausų ir perdavimo kontrolė
1. Taikydamos Reglamento (EB) Nr. 199/2008 20 straipsnį, valstybės narės kompiuterinėje duomenų bazėje renka ir Komisijos prašymu pateikia informaciją apie jų gautas duomenų užklausas ir pateiktus atsakymus.
2. 1 dalyje nurodytoje duomenų bazėje pateikiama tokia informacija:
a)
užklausos, užklausų data, prašomų duomenų rūšis ir tikslas, galutinio naudotojo duomenys;
b)
atsakymai, atsakymų data ir perduotų duomenų rūšis.
10 straipsnis
Parama mokslinių rekomendacijų rengimui
1. Siekdama užtikrinti pakankamą kompetenciją, Bendrija gali teikti finansinę paramą ekspertų dalyvavimui atitinkamuose regioninių žuvininkystės valdymo organizacijų, kuriose Bendrija yra susitariančioji šalis ar stebėtoja, ir tarptautinių mokslo įstaigų, atsakingų už mokslinių rekomendacijų teikimą, moksliniuose posėdžiuose, kaip nurodyta Reglamento (EB) Nr. 199/2008 23 straipsnyje.
2. Komisija iki kiekvienų metų gruodžio 15 d. valstybėms narėms pateikia sąrašą posėdžių, kuriuos ji laiko atitinkančiais reikalavimus ekspertų dalyvavimui skirtai Bendrijos finansinei pagalbai teikti kitais metais.
3. Bendrijos finansinė parama ekspertų dalyvavimui kiekviename moksliniame posėdyje teikiama daugiausiai dviems ekspertams iš kiekvienos valstybės narės.
11 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 14 d.